
PASIUNA 


Kining gamay nga pahayag gibuhat aron mahatagan og dalan 

ang maayong relasyon taliwala sa mga muslim ug kristohanon kabahin sa relihiyon. Ang Islam ug 
kristiyanismo pareho nga nagatuo sa Dios ug sa mga sinugo sa Dios. Ang Islam ug Kristiyanismo adunay 
pagkapareho sa daghang aspeto sa pagtuo apan ang kalainan lamang mao ang bahin sa personalidad ni 
HESUS. Ang kristiyanismo nagatuo nga si Hesus usa ka diyos nga nagpakatawo ug anak sa Dios. Apan ang 
ISLAM nagatuo kang Hesus dili isip dios apan usa ka Balaang Propeta sa Dios. Wala'y muslim nga 
mahimong tinuod nga muslim kon isalikway niya si Hesus nga usa ka Propeta ug Mensahero sa Dios. 
Nagatuo ang mga Muslim nga si Hesus siya ang meseyas(messiah). Ang mga Muslim nagatuo nga si 
Hesus gipanganak ni Berhing Maria nga walay kalambigitan nga lalaki sa iyang pagmabdos. 


Nagatuo ang mga muslim nga si Hesus makapaayo og buta ug tawong sanlahon apan kini sa pagtugot ug 
gahom sa Dios. Kon ato lamang hatagan og maayo ug matinud-anon nga pagsusi ug mahinungdanon nga 
pagtuon sa mga panghitabo sa tibuok kinabuhi ug pagkatawo ni Hesus nga nahisgot sa Balaang Qur'an ug 
sa Bibliya mahimo nga mao kini ang maong pamaagi aron mabungkag ang dugay na nga wala 
pagkasinabtanay sa duha kabahin. 


Sa wala pa usab nahimugso ang kahayag sa Islam (ang relihiyon sa 

pagtugyan ug pagsunod sa Diyos) pamaagi kang Propeta 

Muhammad (ang kalinaw maanaa kaniya), daghan nang mituo ug midawat nga si Hesus dili dios o anak 
sa dios apan usa ka dakong mensahero ug sinugo sa Dios. 

Sama sa panan-aw sa Islam kang Hesus, gihigugma siya, girespeto ug gitahud ingon usa ka labing dako 
nga mensahero nga naghatag og mga pagtulun-an bahin sa pagsimba sa usa lamang nga Dios sa 
kalibutan. Ang balaan nga Qur'an ug bisan ang Bibliya nagatudlo kanato nga si Hesus wala gayod nag- 
ingon nga siya dios o pagasimbahon kay siya dios o anak sa dios. Usa ka butang nga matuod nga si Hesus 
kanunay sa pagwali ug pagtudlo sa mga katawhan nga iyang nasakopan nga pagasimbahon ug daygon 
ang iyang Diyos ug Diyos sa tanan. 


Niining kahikayan among ginasaysay ug ginadayag ang pipila ka kamatuoran nga nasulod sa Bibliya ug sa 
Balaang Qur'an nga si Hesus nga anak ni maria usa ka pinili sa Diyos isip Iyang Propeta, Mensahero ug 
ulipon. 


Hinaot nga makahatag ug makadala kini og kalinaw sa tanan nga tawo nga nangita og kahingpitan sa 
kamatuoran ug kahayag sa tunga sa hingpit nga kamatuoran ug kahayag sa tunga sa baligtos ug 
komplikado nga pagtuo ug pagpangagpas nga nakalibot sa pagkatawo ug tumong sa Balaang Propeta sa 
Dios. Si HESUS ang anak ni Maria. 


l. HESUS isip PROPETA sa DIYOS 


Daghang mga bersikulo sa Bibliya (Bag-ong Tugon) nagpamatuod 
nga si Hesus dili molabaw isip usa ka PROPETA. 


Sumala sa: 


JUAN 7:40 “Ug sa ilang pagkadungog niining mga pulonga, dihay pipila sa mga tawo nga nanag-ingon, 
"Sa pagkatinuod kini siya mao ang PROPETA." 


JUAN 4:44 “Tapos sa duha ka adlaw, miadto si Hesus sa Galilea kay siya mismo nag-ingon, “Ang PROPETA 
dili tinahod sa iyang kaugalingong lungsod.” 


LUCAS 24:19 “Ang nahitabo kang Hesus nga Nazaretnon,” mitubag sila. “Usa siya ka PROPETA nga 
gamhanan sa pulong ug sa buhat atubangan sa Dios ug sa tanang mga tawo.” 


LUCAS 7:16 "Usa ka dakong PROPETA ang nahitungha sa atong kinataliwad-an!" ug, "Ang Dios nagduaw 
sa iyang katawhan!" 


LUCAS 13: 33 “Bisan pa niini, kinahanglan magapadayon ako sa akong panaw karon ug ugma ug sa 
pagkadamlag; kay dili mahitabo nga ang PROPETA adto mamatay gawas sa Jerusalem”. 


JUAN 6:14 “Sa pagkakita sa mga tawo sa milagro nga nahimo ni Hesus, miingon sila, “Sa walay duhaduha 
siya gayod ang PROPETA nga giingon sa kasulatan nga moanhi sa kalibotan.” 


HEBREO 3:1 “... palandunga ang Apostol (Propeta) ug Labawng Sacerdote sa atong pagsugid, nga mao si 
Hesus;” 


JUAN 9:17 “...Busa nangutana pag-usab kaniya ang mga Pariseo, “Nag-ingon ka nga giayo ka niya sa 
imong pagkabuta. Kon tinuod kini, unsa may imong ikasulti mahitungod kaniya?” Ang tawo mitubag, 


“Siya usa ka PROPETA.” 


ll. SI HESUS USA KA MENSAHERO UG ALAGAD SA DIYOS 


Sa lain-laing mga panahon ug lugar, gipili sa Ginoong Dios ang mga balaan nga mga tawo aron mahimo 
nga magdala sa Balaod ug Sugo aron tumanon sa tawo. Sa kasaysayan, adunay mga Sugo sa Diyos nga 
gisundan ni Propeta Hesus sama pananglitan ni Noah, Abraham, David, Aaron, ug Moises. Tataw nga 
makita kini sa Bibliya ug bisan sa Balaan nga Qur'an. Si Hesus giila nga usa sa mga Dakong Sugo ug Alagad 
(Ulipon) sa Dios. Gitala sa Bibliya nga si Hesus isip Sinugo ug Alagad (Ulipon) sa Diyos. 


Sumala sa: 


MATEO 15:24 “Ug siya mitubag nga nag-ingong, "Ako GIPADALA ngadto lamang sa mga nagawalang 
karnero sa banay ni Israel." 


MGA GAWA 3:13 “Ang Dios ni Abraham, ni Isaac ug ni Jacob, ang Dios sa atong mga katigulangan, 
nagpasidungog sa iyang ALAGAD nga si Hesus.” 


MGA GAWA 4:27 “kay sa pagkatinuod, batok sa imong balaang Alagad nga si Jesus, nga imong gidihugan, 
dihay nanagtagbo niining maong siyudadsi Herodes ug si Poncio Pilato uban sa mga Gentil ug sa 
katawhan sa Israel” 


MATEO 12 :18 “Ania na ang akong ALAGAD nga akong gipili” 


JUAN 17:3 “Ug kini mao ang kinabuhing dayon: nga ang mga tawo moila kanimo nga mao ang bugtong 
matuod nga Dios ug kang Hesu Kristo nga imong GINASUGO” 


JUAN 8:42 “Si Jesus mitubag kanila, “Kon ang Dios mao pa ang inyong amahan, inyo unta akong 
higugmaon kay gikan man ako sa Dios ug karon ako ania dinhi. Wala ako moanhi sa kaugalingon kong 
pagbuot kondili gipadala niya ako.” 


Ill. HESUS dili DIYOS nga nagpakatawo 


Sa lain-laing mga relihiyon, ang pinakadiwa ug huna-huna sa ilang tagsa-tagsa nga mga sumosunod bahin 
sa Diyos mao kadto nga ANG MAGBUBUHAT nahimong BINUHAT. Ug tungod niining pagtuo, ginasimba 
nila kon unsa ang ilang mahuna-hunaan nga Diyos. Pananglitan, sa relihiyon nga Budismo, mitoo sila nga 
Si Buddha usa ka Diyos nga nagpakatawo. Sa Hinduismo, gituohan usab nga ang Diyos naghiusa o 
naglangkob sa lawas sa mga butang sama sa mga baka, elepante, tanom o butang nga ilang gihuna-huna 
nga ang Diyos anaa niini. Sa Hudaismo, bisan kon nagatoo sila sa Usa ka Diyos nga Magbubuhat, apan 
kay naghatag sila niini og kinaiya nga angay lamang sa tawo, busa mabasa nato sa Daang Tugon (sa 
bibliya) nga ang Diyos nagpahulay sa ikapito ka adlaw ug siya pod nagmahay. Ang pagpahulay ug ang 
pagmahay usa ka buhat nga angay lamang sa tawo nga gilalang nga adunay kahuyang. Kining tanang 
pagtuo sukwahi ug dili uyon sa tinuod nga mando sa Diyos. Ang pagtuo nga ang Dios nagpakatawo o 


nahimo nga usa ka binuhat hingpit nga supak sa Mga Pagtulun-an sa mga Propeta. Ang pagsimba sa tawo 
sa usa ka binuhat nga butang mahimo man kining isigkatawo, propeta, hayop o tanom, usa ka dayag nga 
pagkapaganong binuhatan nga diin usa ka dakong sala nga wala'y pasaylo. Gipamatud-an kini sa Bibliya 
(Daang Tugon) isip usa ka pasidaan sa tawo: 


EXODUS 20:3-4 “Ayaw pagsimba ug laing dios gawas kanako. Ayaw pagbuhat ug diosdios o larawan sa 
bisan unsa didto sa langit o dinhi sa yuta o diha sa tubig nga anaa ilalom sa yuta.” 


EXODUS 20:23 “Dili kamo magbuhat ug laing dios uban kanako. " 


ISAIAS 44:9 “Sila nga nanagkulit ug usa ka linilok nga larawan silang tanan lonlon kakawangan, ug ang mga 
butang nga ilang gikalipayan dili magapulos;” 


Kadaghanan sa mga relihiyon nga Kristiyanismo, ingon ani ang ilahang tinuohan bahin kang Propeta 
Hesus. Si Hesus nga usa ka Propeta ug Sinugo, gihimo nila nga diyos ug gisimba ingon isip nga diyos. Apan 
Wala'y bisan usa ka bersikulo sa Bibliya nga mabasa nato nga giingon ni Hesus nga siya diyos o usa ka 
tawo nga nahimo'g Diyos. Sa libro sa Oseas, direkta nga miingon ang Diyos: 


OSEAS 11:9 "Tungod kay ako Diyos, dili tawo." 


Gitin-aw usab sa usa ka bersikulo sa Bibliya nga ang Dios dili usa ka tawo ug dili siya mahimo nga anak sa 
tawo. Ang Diyos namulong: 


NUMEROS 23:19 “Ang Dios dili tawo nga bakakon o anak sa tawo nga naghinulsol” 


Mao nga wala'y tawo nga matawag nga Diyos o anak sa Diyos. Si Hesus anak sa tawo, sumala sa giingon 
sa lain nga bersikulo sa Bibliya: 


MATEO 16:27 “Kay uban sa kahimayaan sa iyang Amahan, moanhi ang ANAK SA TAWO uban sa iyang mga 
manolunda”. 


MATEO 16:28 “hangtud nga makita na nila ang ANAK SA TAWO sa iyang pag-abut diha sa iyang 
gingharian.” 


Sa Pagkamatood, bisan ang mga disipulo ni Hesus o bisan si Birheng Maria 

wala gayod nagsimba kang Hesus. Adunay higayon nga si Hesus gidani ni satanas, nga kon si Hesus 
mosimba kang satanas, ihatag niya ang tanan nga iyang gusto. Apan si Hesus naghatag og malig-on nga 
tubag. Siya (Hesus) miingon : 


LUCAS 4: 8 “Ug si Hesus mitubag kaniya, Nahisulat na: “Mao'y simbaha ang Ginoo nga imong Dios, ug 
siya lamang mao ang alagara.” 


ANG PAG-BUNYAG NI HESUS 


Ang Bautismo usa ka pagpahinlo sa sala. Si Hesus gibunyagan ni Juan Bautista nga usa ka giila nga 
Propeta. Kon si Hesus ang Diyos, mahimo ba nga siya magpabautismo sa usa ka tawo lamang samtang 
siya ang atong Dios nga mao ang Magbubuhat sa tibuok kalibutan? Makatarunganon ba ang pagbunyag 
sa Diyos nga Labing Gamhanan,balaan ug bantugan? Dili angay sa pagkabalaan ug Gahum sa Diyos nga 
ilangkit Siya sa butang nga buluhaton lamang sa usa ka tawo. 


ANG PAG-AMPO NI HESUS 


Ang pag-ampo usa ka klase sa pagsimba ug timailhan sa pagtuo sa Diyos. Sama sa ginabuhat sa usa ka 
Muslim, mabasa nato sa Bibliya nga si Hesus nag-ampo. 


MATEO 26:39 “...ug siya nihapa sa yuta ug nag-ampo” 


Kon si Hesus Diyos nga nagpakatawo, kang kinsa siya nag-ampo? Ug tungod nga si Hesus nagbuhat og 
pag-ampo, nagpasabot kini nga aduna siya'y giila nga Diyos nga iyang ginasimba. 


ANG PAGPUASA NI HESUS 


Ang pagpuasa usa ka balaan nga binuhatan nga naghulagway sa hingpit nga pagsimba ug pagsunod sa 
Balaod sa Diyos. Tanan nga mga Propeta sa Diyos nagpuasa aron ihulagway sa tawo kon giunsa 


pagtuman sa tinuod nga diwa sa pagtuo ug pagsimba. Busa si Hesus Makita nga naghimo niini. 


MATEO 4:2 “Ug siya nagpuasa sulod sa kap-atan ka adlaw ug kap-atan ka gabii, ug tapus niini gibati niya 
ang kagutom.” 


Kon si Hesus mao ang Diyos dili gayod siya mahimo magpasakop sa balaod sa Puasa. 


ANG MGA IGSOON NI HESUS 


MATEO 13:55 “Dili ba siya mao man ang anak sa panday sa kahoy? Dili ba ang iyang inahan ginganlan si 
Maria? Ug dili ba ang iyang mga igsoong lalaki mao man sila si Santiago ug si Jose ug si Simon ug si Judas? 


Kon si Hesus ang Diyos, mahimo usab hunahunaon nga ang iyang mga igsoon mga Diyos tungod kay usa 
lang sila sa dugo, (Dugo sa Ginoo o lahi sa Ginoo) Astagfirullah! 


Ug kon si Santiago, Jose, Simon ug Judas mga igsoon ni Hesus sa Inahan (Birhen Maria) unsa ang tawag sa 
iya sa iyang mga igsoon. Akong igsoon o akong Diyos? Ug si Birheng Maria gi-unsa niya pagtawag si 
Hesus? Akong Anak o Akong Diyos? 


Mao nang ang pag-ila kang Hesus isip diyos dili lang kini pag-insulto sa pagkabalaan sa Diyos ug sa Iyang 
pagkagamhanan kundili kini usab ,usa ka insulto sa kinaadman ug kaalam sa tawo. 


ANG PAGTINTAL SA YAWA KANG HESUS 


MATEO 4:11 "Ang balaang espiritu nagdala kang Hesus ngadto sa kamingawan aron siya itintal sa yawa” 


Giunsa nga si Hesus nahimong Diyos nga siya gitintal man sa Yawa? Ang demonyo usa ra sa mga gilalang 
sa Diyos. Wala’y gahom nga mahimo nga panghagit sa Dios tungod kay ang tanang gahom nga anaa sa 
usa ka binuhat naggikan sa Diyos nga naghawid sa kinatibuk-ang Gahom. Sumala sa nahisulat sa Bibliya 
(Bag-ong Tugon) nga ang Diyos dili matintal. 


SANTIAGO 1:13 “kay ang Dios dili arang matintal ug dautan, ug walay bisan kinsa nga iyang pagatintalon” 


ANG PAGLANSANG KANG HESUS 


MATEO 27:35 “... Ug sa dihang gilansang siya sa krus” 


Mahimo bang malansang ang MAGBUBUHAT sa iyang mga BINUHAT? Ang 

Gahom ba sa BINUHAT mahimong molabaw kaysa gahom sa Magbubuhat? Kini nga higayon mahimo 
natong makita kon hingpit natong hatagan og katarungan ug husto nga huna-huna, nga tin-aw natong 
Makita nga si Hesus dili Diyos kundili usa lamang ka tawo nga adunay mga kahuyang ug mga 
kinahanglanon. Ang Magbubuhat lahi ug ang binuhat lahi. Ang Magbubuhat magpadayon Maglalang ug 
ang binuhat magpabiling gilalang. 


ANG PAGTUAW NI HESUS 


MATEO 27:46 “Ug sa may ikatulo na ang takna sa hapon, si Hesus mituaw sa makusog nga tingog nga 
nag-ingon, "Eli, Eli, lama sabactani?" nga sa ato pa, "Dios ko, Dios ko, nganong gitalikdan mo ako." 


Ngano nga gituohan sa ubang mga Kristiyano si Hesus isip usa ka diyos? Samtang si Hesus nagtawag nga 
“AKONG DIOS, AKONG DIOS? Ang kusog nga singgit ni Hesus usa ka pamatuod nga aduna siya'y giila nga 
Diyos ug wala niya giisip ang iyang kaugalingon isip usa ka diyos. 


ANG PAGTULI KANG HESUS 


LUCAS 2:21 “Pagkahuman sa walo ka adlaw gikan magpatuli, gitawag siya nga si Hesus.” 


Ang pagtuli usa ka buhat nga nagtumong sa pagpabilin sa kalimpyo. Una nga gihimo ni Propeta Abraham 
ug ang kamagulangan niya nga anak nga lalaki nga si Ismael isip usa ka timaan sa hingpit nga pagsunod sa 
pakigsaad sa Diyos. Ang kini nga bulohaton mahimo ba nga ilambigit sa Dios nga hingpit ug Punoan sa 
kahalangdon? Astagfirullah! 


ANG ADLAW SA PAGHUKOM 


MARCUS 13:32 "Apan mahitungod sa maong adlaw o takna, walay nasayud niini, bisan pa ang mga 
manolunda sa langit, bisan pa ang Anak, gawas sa Amahan lamang.” 


Giingon ni Hesus nga wala'y tawo o anghel ug bisan ang iyang kaugalingon 

ang nakahibalo sa adlaw sa Paghukom. Giunsa nga si Hesus nahimong Diyos kon ang Adlaw sa Paghukom 
wala niya nahibal-an? Ang Tinuod nga Diyos mao ang nakahibalo sa tanan. Tanan nga mga lihok, 
panghitabo ug buhat anaa sa kahibalo sa Makagagahum nga Dios. 


ANG KAMATAYON NI HESUS 


ROMA 5:6 “Kay sa panahon nga wala pa kita'y mahimo, nagpakamatay si kristo alang sa mga daotan sa 
panahon nga gipili sa Dios.” 


Sumala sa Bibliya si Hesus namatay. Kon si Hesus Diyos ug siya namatay kinsa ang nagpaluyo sa kalibutan 
ug tanan nga mga buhing butang? Kinsa ang tigbantay sa tanan nga panginabuhi sa kalibutan kon ang 
Diyos namatay? Ang kamatayon dili mahimo nga kinaiya sa Tinuod nga Dios. 

Sa pagkamatood, si San Pablo nag-ingon nga ang Tinuod nga Diyos mao ang: 


| TIMOTEO 6:16 “nga mao lamang ang bugtong nga dili mamatay ug nagapuyo sa kahayag nga dili 
maduol, nga wala makita ug dili arang makita sa tawo.” 


Ang mga panghitabo sa kinabuhi ni Hesus nagpamatuod nga siya usa ka tawo nga gilansad sa Dios ingon 
nga Iyang PROPETA ug MENSAHERO. Ang adlaw-adlaw nga kalihokan ni Hesus, iyang mga emosyon, lihok 
ug buhat natural nga imahe sa usa ka nilalang nga misimba ug miila sa Diyos. Ang iyang paghimugso, 
pagdako ug pagsangyaw mao ang mga balaang tumong sa Diyos nga iyang gihimo isip pagtuman sa 
Balaod sa 

Dios. 


ANG GAHOM NI HESUS 


Ang gahom ni Hesus gikan sa Diyos, bisan kinsa nga gibuhat hingpit nga nagsalig ra sa Diyos, busa si 
Hesus mismo sa iyang kaugalingon walay gahom. Ang tanan nga iyang gibuhat dili sa iyang kaugalingon 
apan gikan sa Diyos nga nagpadala kaniya. 


MGA GAWA 2:22 "Mga tawo sa Israel, patalinghugi ninyo kining mga pulonga: si Hesus nga Nazaretnon, 
tawo nga gipanghimatud-an kaninyo sa Dios pinaagi sa gamhanang mga buhat ug mga kahibulongan ug 
mga ilhanan nga gihimo sa Dios pinaagi kaniya sa taliwala ninyo, sumala sa inyo nang nasayran” 


JUAN 5:30 "Ako walay arang mahimo sa akong kaugalingong pagbulot-an” 


LUCAS 11:20 “Apan kon pinaagi man sa tudlo sa Dios ako nagapagula sa mga yawa” 


MATEO 12:28 “... Apan kon pinaagi man sa Espiritu sa Dios ginapagula ko ang mga yawa.” 


Tin-aw nga si Hesus dili mahimo nga Diyos tungod kay usa sa kina-iya sa Matood nga Dios mao ang 
pagkagamhanan. Apan giangkon ni Hesus sa iyang kaugalingon nga siya wala'y mahimo. 


ANG MGA BALAAN NGA PULONG NI HESUS 


JUAN 14:6 “... Ako ang dalan ug ang kamatuoran." 


Kini nga bersikulo wala nagapasabot nga si Hesus Diyos. Ang tanan nga mga Propeta sa ilang panahon 
giisip nga Dalan ug Kamatuoran tungod kay sila ang gisaligan sa Dios nga giyahan ang tanan nga 
katawhan ngadto sa dalan sa kaluwasan. Ang mga Propeta mao ang nagkupot sa Kamatuoran. Sama sa 
panahon ni Propeta Noah, kinsa kadtong mga wala nagsunod sa gitudlo ni Noah nangalumos. Sa 
panahon ni Moises, ang tanan nga tawo nga nagsalikway sa mensahe ni Moises nalumos usab. Ang Dalan 
ug Ang kamatuoran gipanag-iya sa tanan nga mga Propeta. Kung ang Dalan ug Kamatuoran alang ra kang 
Hesus, unsaon nalang kadtong mga tawo sa wala pa ang panahon ni Hesus, wala ba sila'y kaluwasan? 
Matarong ang Diyos ug dili Niya mahimo ang usa ka butang nga dili makatarunganon. Ang kaluwasan sa 
tanan nga katawhan makab-ot pinaagi sa pagsunod sa Mga Propeta tungod kay ang pagsunod kanila 
pagsunod usab sa Diyos. Mahimong mahinungdanon lamang ang pagtuo sa usa ka tawo kon siya 
misunod sa mga pagtolon-an sa mga Propeta, kay sila ang nag-inusarang dalan ug kamatuoran. 


JUAN 10:30 “... Ako ug ang amahan usa ra." 
Kadaghanan sa mga Kristohanon naghuna-huna nga kini nga bersikulo nga Si Hesus ug ang Diyos usa ra 


sa pagkaDiyos. Apan sama sa atoa pagpatin-aw sa taas, ang tanan nga mga buhat ni Hesus, iyang 
pagkatawo,pagpuyo, pagwali, pag-ampo, pagpuasa, pagtuli, ang bautismo, mga timaan sa usa ka tawo 


nga adunay pagtuo sa Diyos. Ang pagkausa ni Hesus ug ang Diyos wala sa pagka Diyos apan sa Katuyoan. 
Gikan sa unang tawo katuyoan sa Diyos nga ang Iyang mga nilalang maghiusa ug magdala sa usa ka 
matarong nga dalan. Ug arun adunay katumanan sa kini nga katuyoan, gipili niya ang mga Propeta nga 
makahiusa sa iyang katuyoan mao ang pagdala sa tawo sa sakto nga dalan . Tungod niini, kini nga 
katuyoan sa Diyos sama ra sa katuyoan sa tanan nga mga Propeta gikan kang Adan, Noah, Abraham, 
Moises, Hesus ug Muhammad (Ang kalinaw maanaa kanila). 


Busa, kon ang usa ka tawo nagatoo ug nagasimba pinauyon sa mga pagtulun-an sa mga Propeta, kini nga 
mga Propeta nagapasalig nga ang tawo magpabilin sa saktong pagtuo, ang makagagahom nga Diyos 
mohatag og kahayag sa tawo nga adunay saktong pagtuo aron kini magpadayon sa husto nga dalan sa 
kinabuhi. Mao kini ang katuyoan sa Dios ug sa tanan nga mga Propeta ug sa tanan nga adunay husto nga 
pagtuo. 


IV. HESUS DILI BUGTONG ANAK SA DIYOS 


Kanunay nga madungog gikan sa mga Kristohanon nga si Hesus (bugtong) anak sa Diyos. Apan ang Bibliya mismo 
nagpamatuod nga sa pasumbingay sa pasabot niini, ang "anak sa Diyos" dili lamang nagalambigit kang Hesus, sa 
pagkamatood, ang pulong nga "anak sa Diyos "gitawag usab sa bisan kinsa nga adunay hingpit nga pagtuo sa 
Diyos. Ang mga Propeta gitawag usab nga "mga anak sa Dios" tungod kay sila, sama ni Hesus, hingpit nga 
nagsunod ug nagtoo sa Diyos. Sumala sa Bibliya, ang Diyos adunay daghang "anak" 


EXODUS 4:22 “... Ang Israel akong anak nga lalaki, akong kamagulangan” 
JEREMIAS 31:9 “... Ako ang amahan ni Israel, Si Efraim akong kamagulangan.” 
MGA AWIT 2:7 “... Ikaw ang akong anak nga lalaki (David), karong adlawa natawo ka” 


| CRONICA 22:10 “siya mahimo nga akong anak nga lalake (Solomon) ug ako mahimong iyang amahan” 


Ang titulong "anak sa Diyos" gigamit sa Hebreohanong sinultian nga ang tinuod nga gipasabot mao ang 
“Tawong matarong ug hingpit ang pagsalig sa Diyos”. Pananglitan, mabasa sa Bibliya: 


MATEO 5:44-45 “... Higugmaa ninyo ang inyong mga kaaway ug pag-ampo kamo alang sa mga magalutos 
aron mahimo kamong mga anak sa inyong Amahan nga anaa sa langit, ." 


MATEO 5:9 "Bulahan ang mga magbubuhat ug kadaitan, kay sila pagatawgon nga mga anak sa Dios. 


OSEAS 1:10 “... Kamo mga anak sa buhi nga Dios” 


Usa ka tataw nga kamatuoran gikan sa mga bersikulo sa Bibliya nga 


ang "anak sa Diyos" nagapasabot sa gugma ug pagsunod sa Diyos. Si Hesus sa walay duhaduha usa sa 
mga nahigugma ug hingpit nga nagsunod sa Kabubut-on sa Diyos. 


V. SI HESUS ISIP USA KA PROPETA SA ISLAM: 


ANG KAPAREHA NI HESUS 


Una sa tanan ang mga Muslim nagpabilin sa pagtuo kabahin sa pagkatawo ni Hesus nga siya wala'y 
amahan sama sa pagbuhat sa Diyos kang Adan,nga wala'y amahan ug inahan. Ang Balaang Qur'an 
nagpatin-aw niini: 


QURAN 3:59 “Sa pagkamatood ang susama ni Hesus sa panan-aw sa Diyos mao si Adan. Gibuhat siya 
gikan sa yuta . Ug dayon Siya miingon: "Mahimo" ug "kini nahitabo”. 


Dayag nga gisalikway sa Islam ang ideya nga si Hesus "anak sa Diyos. Kon ang pagkatawo ni Hesus nga 
walay amahan ang dakong hinungdan nga siya ilhon isip anak sa Dios, mas aduna unta'y katungod si 
Adan nga tawgon og anak sa Diyos gumikan kay siya gipakatawo nga walay amahan ug walay inahan. Sa 
pagkamatood, ang Gahom sa Diyos dili madudahan. Bisan unsang paagi, magmugna ang Diyos og bisan 
unsang butang nga Iyang gustuhon. Gilalang niya si Adan nga wala'y amahan ug inahan. Si Eba gimugna 
gikan sa gusok sa laki ug wala'y inahan. Si Hesus gimugna nga wala'y amahan apan adunay inahan. Ang 
ordinaryong tawo gibuhat sa Diyos nga adunay amahan ug inahan. Ingon ana Mahangturon ang Kaalam 
ug Gahom sa Dios ang tanan nga mga butang 


nga iyang gitakda matuman ug mahitabo. Isulti ra sa Dios ang: "Mahimo" ug kini mahitabo. Ang paglalang 
sa Diyos sa tanan sa lahi-lahi nga pamaagi usa ka timailhan nga Siya ang angay gahinan sa Pagsimba ug 
Gugma. 


ANG PAGPANGANAK KANG HESUS 


Si Hesus usa ka Propeta sa Diyos nga gipadala alang sa mga Israelitas aron isangyaw ang matuod nga 
diwa sa pagsimba. Siya gihatagan og maayong dungog dinhi sa kalibutan lakip na sa pikas kinabuhi. Ang 
Balaang Quran nagpatin-aw nga si Maria gipili labaw sa tanang babaye ning kalibutan. Si Anghel Gabriel 
mianha kaniya uban ang maayong balita nga siya gayod gi-andam aron manganak kang Hesus. Kini nga 
maayong balita makit-an sa Balaan nga Quran: 


QURAN 3:45-48 “hinumdumi! Ang mga manulonda misulti: “Oh, Maria, si Allah magahatag kanimo og 
maayong balita sa usa ka pulong gikan Kaniya: ang iyang ngalan mao si Hesus nga anak ni Maria, nga 


adunay taas nga dungog dinhi sa kalibutan ug sa pikas kinabuhi ug siya naa sa linya sa mga dool sa Diyos. 
Makigsulti siya sa tawo gikan sa pagkapuya hangtod sa pagkatigulang. Ug siya kauban sa mga matul-id” 


Siya (Maria) miingon: 


Oh Ginoo ko! Unsaon man nako nga maanaay anak nga wala'y lalaki ang nakahawid kanako? Ang Diyos 
mitubag: "Maskin na", ang Diyos naglalang sa bisan unsa nga iyang gusto. Kon magtakda Siya og usa ka 
plano Siya moingon lamang og "Mahimo" ug "kini mahimo". 


"Si Hesus gitudloan sa Dios sa Libro ug Kaalam. Ang Balaod ug ang Ebanghelyo " 


SI HESUS ug ang iyang INAHAN 


Ang Balaang Quran ra ang naghatag og maayong kahimtang bahin kang Hesus ug kang Birheng Maria. 
Alang sa mga Hudiyo si Hesus gitawag nga Bakak nga Propeta ug si Birheng Maria ingon usa ka dautang 
babaye. Sa panan-aw sa mga Hudyo, si Hesus ug Maria kauban sa mga adunay ubos nga klase sa 
pagkatawo. Sa Kristiyanismo, si Hesus giisip ingon anak sa Diyos ug Diyos nga nagpakatawo. Si Birheng 
Maria ingon Inahan sa Dios. Apan ang Islam mao ang paagi aron maghatag og kahayag sa tinuod nga 
kahimtang ni Hesus ug sa iyang Inahan, dili ingon nga ubos nga klase nga tawo o diyos apan ingon nga 
matarong nga tawo sa han-ay sa mga matarong. 


Ang Balaang Quran nag-ingon: 


QURAN 5:78 “Si Hesus, anak ni Maria dili labaw sa usa ka Disipulo (Propeta). Daghang mga Sugo nga 
miabut kaniadto ayha siya. Ang iyang inahan usa ka matinud-anon nga babaye. 


QURAN 3:42 “"Oh Maria! Gipili ka sa Diyos (Allah), ug gihinloan(ug limpyo), Gipili ka labi sa mga babaye 
sa tanan nga mga nasud. 


ANG MILAGRO NI HESUS SA BALAANG QUR'AN 


Ang pagsaysay sa Balaang Quran bahin sa mga Milagro ni Hesus hingpit nga nahiangay sa iyang 
pagkabalaan ug dignidad. Sukwahi sa Bibliya nga ang usa niya ka Milagro mao ang paghimo sa 
makahubog nga bino. 


Sa Balaang Quran, puya pa lamang si Hesus, naghatag na siya og milagro. Adunay usa ka higayon nga 
gipangutana sa mga tawo si Maria kung ngano nakaanak siya? ug nagtuo usab sila nga siya dautan nga 
babaye. Ug aron mapamatud-an nga si Maria usa ka putli nga babaye, wala siya nagpatin-aw alang sa 
iyang kaugalingon apan gitudlo niya si Hesus nga usa pa ka gamay nga puya. Sa usa ka Milagro siya 
nakapamulong. 


QURAN 19:29-30 "Ug siya (Maria) gitudlo ang bata. Sila (ang mga tawo)miingon: "Unsaon man namo 
makigsulti sa usa ka bata nga naa pa sa duyan? Siya (si Hesus) miingon: “Sa tinuod ako alagad sa Diyos, 
gihatagan Niya akog padayhag ug gihimo Niya ako'g usa ka PROPETA” 


Nagpakita usab si Hesus og milagro sa lain-lain nga higayon. Ang Balaang Qur'an nagsaysay: 


QURAN 3:49 "Mianhi ako kaninyo nga adunay mga Timaan gikan sa inyong Ginoo, nga akong himoon 
alang kaninyo gikan sa usa ka hakop sa yuta ang usa ka langgam " Ug kini iyang kitayhupan ug kini 
nahimong usa ka langgam "Pinaagi sa Gahom sa Dios ayuhon nako ang natawo nga buta ug sanlahon. Ug 
buhion ko ang mga patay sa pinaagi sa Gahom sa Dios. " 


ANG TUMONG NI HESUS 


Sama sa gipahayag sa Bibliya, ang Balaang Quran naghatag og kahayag kabahin sa Tumong ni Hesus. 
Gipadala siya nga adunay usa ka pangandoy nga pukawon pag-usab ang mga Israelitas nga niadtong 
panahona nagkatibulaag.Gihatagan niya'g pagsabot ang pinaka sentro nga tudlo sa Diyos , mao ang 
pagtuo ug pagsimba sa Diyos . Ang Balaang Quran nagpadayag bahin sa panudlo ni Hesus, Siya miingon: 


QURAN 3:51 “Siya ang akong Diyos nga inyong Ginoo busa Simbaha ninyo siya.” 


QURAN 5:75 “Oh mga anak ni Israel, Simbaha ang Allah, akong Ginoo ug inyong Ginoo. Si kinsa man ang 
magsimba og laing diyos gawas kang Allah, sa pagkamatood ginadili kaniya ang pagsulod sa Paraiso ug 
ang Kalayo ang iyang puloy-anan.” 


Ang laing Tumong ni Hesus mao ang paghatag og dalan sa pag-anhi ni Propeta Muhammad (Ang kalinaw 
maanaa kaniya). 


Si Hesus miingon nga nasulat sa Balaang Quran: 


QURAN 61:6 "Oh mga anak ni Israel, sa sapagkamatood ako usa ka Sugo ni Allah nga nagasaksi sa Torah 
(ni Moises) nga nag-una kanako ug naghatag sa maayong balita nga usa ka Mensahero nga mosunod 
kanako nga siya tawagon og Ahmad (si Muhammad). " 


VII. HESUS, SAKSI SA ADLAW SA PAGHUKOM 


Gumikan sa pagtuo sa mga kristohanon nga si Hesus usa ka diyos, sa Adlaw sa Paghukom Si Hesus mo- 
atubang sa Diyos (Allah). Si Hesus mismo ang magtul-id aning sayup nga pagtoo. 


Sa Adlaw sa Paghukom ang Ginoo nga Dios (Allah) mangutana kang Hesus. 
Siya moingonP 


QURAN 5:119-120 “Ipadayag: Ang Diyos (Allah) nag-ingon: “Oh Hesus nga anak ni Maria! Giingon ba 
Nimo sa tawo: "Simbaha ako ug ang akong Inahan isip nga diyos gawas kang Allah? Si Hesus mutubag : 
“Himaya sa Imoha! Wala ako magsulti sa mga butang nga ako walay katungod niini , ug kon ako kining 
nasulti sa pagkamatood Imo kini Mahibal-an. Kay Imo mahibal-an ang akong pagbuot ug wala nako 
nahibal-an ang Imo. Wala ako'y gisulti bisan unsa gawas sa gisugo Nimo kanako nga isulti kanila : 
“Simbaha ninyo ang Allah nga akong Diyos ug inyong Diyos! ug ako saksi samtang ako kauban nila ug sa 
dihang imo akong gikuha, Ikaw na ang Saksi kanila ug Ikaw ang labing saksi sa tanang butang.” 


VIII. Ang EBANGHELYO ni HESUS 


Usa sa mga pundasyon sa Pagtuo sa Islam mao ang Pagtuo sa Mga balaang kasulatan sa Diyos. Giila sa 
mga Muslim ang mga musunud nga mga libro isip giya alang sa katawhan. Kini ang mga mosunud: 


Ang basahon ni Abraham gitawag nga "Suhuf" (scroll of Abraham) 
Ang salmo ni David gitawag nga "Zabur" (Psalms of David) 

Ang Basahon ni Moises gitawag nga "Torah" (Torah of Moises) 
Ebanghelyo ni Hesus nga gitawag nga "Injeel" (Gospel of Jesus) 


Balaang Quran ni Muhammad "Al Quran" (Al Quran revealed to Muhammad) 


Kini nga mga libro gipadayag ni Allah sa katawhan aron mahimong ilang pamalaoran. Sa Paglabay sa 
panahon ang mga libro sa Diyos gawas sa Al Quran nangawala o dili na kompleto ang sulud. Usa sa mga 
biktima sa pagkadaot mao ang Ebanghilyo ni Hesus (Injeel). Sa karon nga mga panahon kon atong 
ablihan ang Bibliya ato makaplagan nga ang kini dili na mao ang Ebanghilyo ni Hesus kundili Ebanghilyo 
sa upat ka tawo, mao kini ang Ebanghilyo ni Juan, lucas, Markos ug Mateo. Ug kon imong susihon pag- 
ayo ang sulod niining mga libroha imo mamatikdan nga kini nagasaysay lamang sa mga kaagi ni Hesus sa 
iyang panahon. Gisaysay ra nila kung unsa ang gibuhat ni Hesus sa adlaw-adlaw. Asa ang EBANGHELYO ni 
HESUS nga kinahanglan gamiton sa tawo ingon usa ka GIYA NGA LIBRO? Sa panan-aw sa Islam, ang 


Ebanghilyo ni Jesus ang usa ka libro nga kinahanglan tuohan ingon usa ka Giya nga Basahon. Ug tungod 
kay wala na nagpabilin ang Ebanghilyo ni Hesus niining panahona, sa kaluoy ug grasya ni Allah, Siya nag 
padayag usab og Balaang kasulatan nga mao ang Balaang Qur'an nga maghatag og kahayag bahin sa mga 
naunang kasulatan. Ug gipamatud-an sa Balaang Quran ang mga Kasulatan nga gihatag sa Diyos alang sa 
Iyang mga Propeta. 


ANG DALAN PADULONG SA KALUWASAN 


Ang mensahe ni Hesus yano ug matarung sama sa tanan nga nauna kaniya ug sa katapusang Propeta 
Muhammad (Ang kalinaw maanaa kanilang tanan). Ang ilang mga gitudlo wala naglahi-lahi. Ang 
kahinungdanon ug kinatibuk-an niini mao ang: 


ANG PAGSIMBA ug PAGTUO SA USA KA DIYOS lakip ANG HINGPIT NGA PAGTUGYAN UG PAGTUMAN SA 
IYANG MGA BALAOD 


(Ang mubo nga pinulongan niini mao gayod ang ISLAM) 


Ang tinuod nga gugma sa tawo sa Diyos aduna lamang bug-os nga katumanan pinaagi sa matinud-anon 
nga pagsunod sa Iyang mga Balaod. Tanan nga mga Propeta sa Diyos gikan kang Adan, Noah, Abraham, 
David, Moises, Hesus ug Muhammad ( maanaa kanilang tanan ang kalinaw ug grasya ni Allah) wala 
gayod sila nagkalain-lain sa punoan sa prinsipyo. Silang tanan nagkahiusa sa TUMONG nga giyahan ang 
katawhan ngadto sa dalang tul-id ug kaluwasan. 


DAANG TUGON (Moises) 
Si Moises miingon: 


DEUTERONOMY 6:5 “Hinumdomi, katawhan sa Israel: Ang GINOO—ug ang Ginoo lamang--maoy atong 
Dios. Higugmaa ang Ginoo nga inyong Dios sa tibuok ninyong kasingkasing, kalag ug kusog. 


BAG-O NGA TUGON (Hesus) 
Si Hesus nagtudlo usab ug miingon: 


MARKUS 12:29 “Pamati, Oh Israel: Ang Ginoo nga atong Dios mao ang Usa ka Ginoo. Ug higugmaon mo 
ang Ginoo nga imong Dios sa bug-os mong kasingkasing, bug-os nga kalag, bug-os nga hunahuna ug bug- 
os nga kusog.” 


BALAAN NGA QUR'AN 


Ang Diyos (Allah) gipadayag pod kang Propeta Muhammad ang kining pinakahalangdong sugo: 


QURAN 39:11-12 “Ipadayag: Gisugo ako nga mag-alagad sa Diyos sa tinuod nga Pag-ampo. Ug gisugo ako 
nga mahimong usa sa mga mitugyan sa (tibuok) kaugalingon sa Diyos.” 


QURAN 112:1-4 “Isulti! Siya si Allah, ang nag-inusara, ang Perpekto, wala Siya nanganak ug wala Siya 
gipanganak, ug wala'y sama Kaniya.” 


ANG KONSEPTO SA MATUOD NGA DIOS SUMALA SA MGA PROPETA 


Ang Balaang Qur'an nga mao ang Katapusan nga Libro sa Dios nga gihatag kang Propeta Muhammad 
(maanaa kaniya ang kalinaw) naghatag og limpyo ug lunsay nga pag-ila sa Tinuod nga Diyos. Usa sa mga 
Kinaiya sa matood nga Diyos mao ang: 


QURAN 6:103 "Wala'y panan-aw ang maka-abot Kaniya apan maabtan Niya ang tanan nga panan-aw” 
QURAN 112:4 “Ug Kaniya wala'y mahisama” 


Bisan sa daghang mga bersikulo sa Bibliya, Makita ang mga kinaiyahan sa Tinuod nga Diyos. Pananglitan, 
ang Diyos miingon bahin sa Iyang Kaugalingon: 


ISAIAS 47:10 “Ug wala'y Makakita Kanako” 


ISAIAS 46:9 “Ako ang Diyos ug wala'y sama kanako” 


Miingon usab si Hesus: 


JUAN 5:37 "wala pa gayod ninyo nadungog ang Iyang tingog, ug wala usab ninyo nakita ang Iyang 
dagway” 


KATAPUSAN NGA PANULTI 


Pinahiuyon sa nahisgutan nga mga kamatuoran nga gidayag niining mubo nga artikulo, ang mga igsoong 
Kristiyano nanginahanglan og usa ka matinuoron, hingpit ug makatarunganon nga pagtuon sa pagkatawo 
ni Hesus kauban sa tinuod nga diwa ug panudlo ni Hesus sa katawhan. 


Ang Balaang Quran nagtanyag sa tanan nga nagtinguha sa matinud-anon,kamatuoran ug sa kalinaw 
kauban sa mahinungdanong tumong nga makuha ang tinuod nga pagtugyan sa Diyos ug pag-ila sa atong 
Diyos nga Magbubuhat sa tanan nga mga butang. Ang Balaang Quran ra ang usa nga naghatag og usa ka 
tin-aw nga konsepto sa usa ka Diyos (Hingpit nga Pagka-usa sa Diyos). 


Gipadayag usab sa Balaang Qur'an nga si Hesus ingon nga Sinugo, Propeta ug Alagad (Alipin) sa Diyos. 


Ang yabe sa kaluwasan naa sa sakto nga pagtuo ug pagsimba sa Diyos. Gihuna huna sa Islam ang 
Kaluwasan ingon usa ka personal nga katungdanan sa tawo sumala sa iyang kaayo, gugma nga putli, 
pagkamasulundon ug serbisyo sa Diyos ug labaw sa tanan ang Tinuod nga pagtuo nga naa sa among 
kasingkasing ug hunahuna. 


Giingon sa Diyos nga posible ang tanan natong kasal-anan mapasaylo Niya gawas sa usa ug kini ang 
pagsimba sa usa ka butang nga iyang binuhat. Ang pagsimba sa lain usa ka dili mapasaylo nga sala. Ingon 
man ka halapad sa yuta o sama sa kataas sa panganod o sama ka lawom sa kadagatan ang atong sala 
apan mapasaylo kini sa Diyos kon nagaila ug nagatoo kita Kaniya lamang. Mao nga hatagan nato og paagi 
ang kini nga butang sa atong hunahuna tungod diri nagsalig ang atong katapusan nga dapit nga 
pahulayan. Wala'y mas maayo pa kaysa sa PAGKATARONG tungod kay dinhi nagsugod ang pagsidlak sa 
suga nga agianan sa kaayo ug ang tinuod nga hinungdan sa kinabuhi dinhi sa kalibutan ug bisan sa sunod 
nga kinabuhi. 


Panalanginan unta kami ni ALLAH sa among mga maayong buhat labi na sa pagpadayag sa kamatuoran 
padulong sa kalinaw sa kinabuhi dinhi ug sasunod nga kinabuhi. 


Matinud-anon kaninyo, 


Ahmad Jibril Salas 
Islamic Call &Guidance of the Philippines 
Manila, Philippines 


